KIRJALLINEN KYSYMYS P-3631/01 esittäjä(t): Elly Plooij-van Gorsel (ELDR) komissiolle. Nuclear Research- en Consultancygroup (NRG) Pettenissä.



Virallinen lehti nro 205 E , 29/08/2002 s. 0049 - 0050



KIRJALLINEN KYSYMYS P-3631/01 esittäjä(t): Elly Plooij-van Gorsel (ELDR) komissiolle (8. tammikuuta 2002) Aihe: Nuclear Research- en Consultancygroup (NRG) Pettenissä Alankomaiden Pettenissä toimivan Nuclear Research- en Consultancygroupin, NRG:n (ydinvoiman tutkimus- ja konsultointiryhmän) työntekijä sanottiin irti toimestaan sen jälkeen kun hän oli tuonut julki sen, että yritys vähät välitti turvallisuusmääräyksistä (katso NRC Handelsblad -päivälehti 10. joulukuuta 2001). Alankomaiden ydinfysiikan keskus (Kern Fysische Dienst) on sittemmin aloittanut NRG:n operoimaa suurvuoreaktoria koskevat tutkimukset. Yritys toteaa, että kyseinen työntekijä oli aiheuttanut levottomuutta henkilöstön keskuudessa julkistamalla paikkansa pitämättömiä tietoja. Onko komissio tietoinen tästä tilanteesta? Onko kyseinen henkilö Euroopan komission virkamies, ja jos vastaus on myönteinen, mistä syystä hänet erotettiin toimestaan? Onko komissio kanssani samaa mieltä siitä, että ydinvoimaloiden hallinnon puutteista on välittömästi tiedotettava asiasta vastaavalle yksikölle, ja jos vastaus on myönteinen, millaisiin toimiin työntekijällä on oikeus turvautua, jos kyseinen yksikkö ei reagoi asianmukaisella tavalla? Philippe Busquinin komission puolesta antama vastaus (14. helmikuuta 2002) Komissio on tietoinen suurvuoreaktorin tilanteesta. Henkilö, joka otti suoraan yhteyttä Alankomaiden ydinfysiikan keskukseen (Kernfysische Dienst, KFD), eli Alankomaiden lupaviranomaiseen, ei ole komission virkamies, vaan kuuluu NRG:n henkilökuntaan. NRG on alankomaalainen yritys, joka sopimussuhteessa komission kanssa on vastuussa suurvuoreaktorin toiminnasta. Komissio on suurvuoreaktorin lisenssinhaltija. Komissiolle on kerrottu, että NRG:n ylin johto on siirtänyt kyseisen työntekijän muihin tehtäviin, ja komissio katsoo, että kyseessä on NRG:n sisäinen henkilöstöpoliittinen asia. Komission mielestä kaikista ydinvoimaloiden hallinnassa tapahtuvista säännönvastaisuuksista pitäisi ilmoittaa välittömästi toimivaltaisille viranomaisille. Näiden erityisten väitteiden takia Alankomaiden lupaviranomainen käynnisti tutkimuksen suurvuoreaktorin turvallisuudesta ja toiminnasta. Lisenssinhaltijana komissio teki yhteistyötä tutkimuksessa lupaviranomaisen kanssa. Tutkimuksessa päädyttiin siihen, että vaikka suurvuoreaktorin johto oli täysin noudattanut lupaehtoja, NRG:n soveltamat käyttöohjeet ja turvallisuutta koskevat tekniset eritelmät eivät vastaa täysin toisiaan. Tämän seurauksena joidenkin menettelyjen soveltamista voitiin tulkita monella tavalla. Komissio uskoo, että tämä tutkimustulos korostaa tarvetta parantaa turvallisuuskulttuuria suurvuoreaktorin toiminnassa. Paikallisessa sanomalehdessä 1. helmikuuta 2002 julkaistussa artikkelissa tuotiin esiin, että suurvuoreaktorissa on halkeama (tosiasiassa epäsäännöllinen hitsaussauma). Se on ollut reaktorissa siitä lähtien, kun nykyinen ydinreaktorin astia asennettiin vuonna 1983. Halkeamasta on tehty tarvittavat ilmoitukset ja sääntelyviranomaiset ovat hyväksyneet sen. Halkeamaa on seurattu ja mitattu jatkuvasti vuosien ajan käyttötarkastuksissa. Elokuussa 2001 tarkastuksen tulokset ja sisäisen halkeaman mittaus herättivät julkisuudessa huolen siitä, että halkeama on kasvanut. Testit suorittaneet tieteelliset asiantuntijat ja NRG väittävät, että halkeaman selkeä suureneminen johtuu mittauksissa käytettävien välineiden vaihtumisesta ja ettei ihmisille aiheudu vaaraa. Keskustelujen ja teknisten yksityiskohtien tarkastelun jälkeen KFD salli reaktorin jatkaa toimintaansa, mutta vaati, että se on tarkastettava uudelleen kesällä 2002. Komissio on vakuuttunut siitä, ettei Pettenissä (Alankomaissa) sijaitsevan suurvuoreaktorin turvallinen toiminta ole vaarantunut. Viimeaikaisen kehityksen valossa komissio on kuitenkin suositellut, että reaktori suljettaisiin halkeaman (epäsäännöllisen hitsaussauman) uudelleenmittaamista varten. Reaktori tulisi sulkea niin pian kuin mahdollista. Aikaa, jolloin reaktori on suljettuna, käytetään myös nopeuttamaan koulutuksen toteutusta ja muita toimia, joilla tehostetaan turvallisuuskulttuuria. Ydinfysiikan keskuksen (KFD), eli Alankomaiden lupaviranomaisen, näkemyksen mukaan reaktori olisi järkevää sulkea viimeistään 10. helmikuuta 2002. NRG:n vt. johtaja ilmaisi lehdistötilaisuudessa 4. helmikuuta 2002 olevansa samaa mieltä asiasta komission kanssa.